สวัสดีค่ะ ไปรพ.ได้ยาฆ่าเชื้อ metro400 มาทาน21เม็ดค่ะ ทานไปได้ 4 วันเริ่มมีอาการเวียนหัว เบื่ออาหาร คลื่นไส้ เข้าวันที่7ทนไม่ไหวเลยหยุดยาก่อน เลยไปหาคุณเปลี่ยนยาเป็น amoxy มาทาน3วันค่ะ เพิ่งทานหมดไป แต่อาการเวียนหัวโคลงเคลง เบื่ออาหารยังเป็นอยู่ อยากทราบว่าเป็นเพราะผลข้างเคียงยาอีกหรือเปล่าคะ จะกลับไปเป็นปกติภายในกี่วันค่ะ
สวัสดีค่ะ เมโทรนิดาโซล (Metronidazole) เป็นยาปฏิชีวนะฆ่าเชื้อแบคทีเรีย ซึ่งผลข้างเคียงจากยาชนิดนี้ อาจทำให้มีอาการคลื่นไส้ อาเจียน เบื่ออาหาร การรับรู้รสชาติผิดปกติไป ขมปากขมคอ ไม่สบายท้อง มีท้องเสีย หรือท้องผูก อ่อนเพลีย ปวดหัว เวียนหัว ปากแห้ง เจ็บลิ้น ง่วงซึม นอนไม่หลับ เห็นภาพหลอน ภาวะทางอารมณ์เปลี่ยนแปลง และยาอาจทำให้ปัสสาวะเปลี่ยนสีเป็นสีเข้มขึ้นดังนั้น หากหลังจากที่ทานยาไป มีอาการเวียนหัว เบื่ออาหาร คลื่นไส้เกิดขึ้น ก็น่าจะเกิดจากผลข้างเคียงของยาได้ค่ะ ซึ่งหากได้ไปพบแพทย์ และแพทย์ได้เปลี่ยนชนิดยาให้ทาน โดยเป็นยา amoxicillin ซึ่งเป็นยาปฏิชีวนะฆ่าเชื้อแบคทีเรียเช่นกัน โดยผลข้างเคียงชนิดนี้ อาจทำให้มีคลื่นไส้ อาเจียน ปวดท้อง ท้องเสีย ปวดหัวได้ค่ะทั้งนี้ หากทานยาจนหมดแล้ว ผลข้างเคียงที่เกิดจากยา น่าจะหายภายใน 1-2 วันค่ะ ดังนั้นแนะนำควรดูอาการอีก 1-2 วัน หากอาการเวียนหัวและเบื่ออาหารยังไม่หายไป อาจเกิดจากสาเหตุอื่นๆ เช่น เป็นอาการของโรคติดเชื้อที่ยังคงมีอยู่ หรือเป็นอาการต่อเนื่องที่อาจเกิดได้หลังจากหายจากการติดเชื้อแล้ว หรือเป็นอาการที่เกิดจากการมีความเครียด วิตกกังวล นอนพักผ่อนไม่เพียงพอ เป็นต้น ซึ่งในเบื้องต้น ก็ควรดูแลตามอาการไปก่อน เช่น การดื่มน้ำเปล่ามากๆ งดทำงานหนัก นอนหลับพักผ่อนให้เพียงพอ เป็นต้น หากอาการไม่ดีขึ้น ก็ควรไปพบแพทย์เพื่อตรวจค่ะ